NWR ปักหมุดรายได้ปี 64 โต 30% เล็งประมูลงาน 3.6 หมื่นลบ.
NWR ปักหมุดรายได้ปี 64 โต 30% เล็งประมูลงาน 3.6 หมื่นลบ.
23 ธ.ค. 2563

นายปสันน สวัสดิ์บุรี รองกรรมการผู้จัดการอาวุโส บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทตั้งเป้ารายได้ปี 64 จะเติบโตได้ในระดับ 25-30% หรือมีรายได้ไม่ต่ำกว่า 13,000 ล้านบาท เนื่องจากบริษัทมีปริมาณงานในมือ (Backlog) สูงถึง 52 โครงการ มูลค่ารวมกว่า 33,532 ล้านบาท ส่วนใหญ่เป็นโครงการด้านโครงสร้างพื้นฐานของภาครัฐ ทั้งโครงการพัฒนาสนามบิน โครงการพัฒนาถนนสายต่างๆ รวมไปถึงโครงการระบบรางด้วย
นายปสันน กล่าวว่า การขับเคลื่อนเศรษฐกิจของประเทศไทยในช่วงเวลาปัจจุบันมีปัจจัยหนุนหลักจากการลงทุนของภาครัฐบาล ซึ่งในช่วงที่ผ่านมามีการเติบโตราว 10.5% และในปี 64 เชื่อว่าจะมีงานโครงการของภาครัฐออกมาอย่างต่อเนื่อง ซึ่งบริษัทเตรียมจะเข้าประมูลงานใหม่ๆ เพิ่มเติมมูลค่ารวมไม่ต่ำกว่า 36,000 ล้านบาท คาดหวังจะได้งานไม่ต่ำกว่า 20-25% ของมูลค่างานที่เข้าประมูลทั้งหมด หรือคิดเป็นมูลค่างานไม่ต่ำกว่า 16,000 ล้านบาท
พร้อมทั้งคาดว่าบริษัทย่อยต่างๆ จะมีการเติบโตเช่นกัน โดย บริษัท แอ็ดวานซ์ พรีแฟบ จำกัด ประกอบกิจการ ผลิต ผลิตภัณฑ์คอนกรีตสำเร็จรูป ปัจจุบันยื่นประมูลงานใหม่อย่างต่อเนื่อง โดยในปี 64 คาดว่าจะสามารถสร้างรายได้ราว 2,000 ล้านบาท ส่วนบริษัท มานะพัฒนาการ จำกัด ผู้พัฒนาโครงการอสรังหาริมทรัพย์นั้น โครงการ Aspen Condo lasalle เฟส C อยู่ระหว่างเตรียมการที่จะให้ลูกค้าเข้ามาตรวจห้อง และทยอยโอนกรรมสิทธิ์ คาดว่าจะสร้างรายได้จากธุรกิจอสังหาริมทรัพย์ราว 800 ล้านบาท ในส่วนสุดท้ายคือบริษัท ยูบีเอ ประกอบธุรกิจเกี่ยวกับโรงบำบัดน้ำเสีย คาดว่าจะมีรายได้ไม่ต่ำกว่า 500 ล้านบาท